[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.6.2005

COM(2005) 250 τελικό

2003/0198 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τις διατάξεις της σύμβασης εφαρμογής της συμφωνίας του Σένγκεν της 14ης Ιουνίου 1985 για τη σταδιακή κατάργηση των ελέγχων στα κοινά σύνορα όσον αφορά την πρόσβαση στο σύστημα πληροφοριών Σένγκεν των υπηρεσιών των κρατών μελών που είναι υπεύθυνες για την έκδοση αδειών κυκλοφορίας οχημάτων

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0198 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τις διατάξεις της σύμβασης εφαρμογής της συμφωνίας του Σένγκεν της 14ης Ιουνίου 1985 για τη σταδιακή κατάργηση των ελέγχων στα κοινά σύνορα όσον αφορά την πρόσβαση στο σύστημα πληροφοριών Σένγκεν των υπηρεσιών των κρατών μελών που είναι υπεύθυνες για την έκδοση αδειών κυκλοφορίας οχημάτων

Ιστορικό

Το Συμβούλιο, στα συμπεράσματά του της 5ης και 6ης Ιουνίου 2003, κάλεσε την Επιτροπή να υποβάλει νομοθετική πρόταση προκειμένου να δοθεί στις αρχές που είναι υπεύθυνες για την έκδοση αδειών κυκλοφορίας οχημάτων πρόσβαση στα δεδομένα του συστήματος πληροφοριών Σένγκεν (SIS) που αφορούν κλαπέντα και απωλεσθέντα οχήματα καθώς και στα σχετικά έγγραφα. Η Επιτροπή υπέβαλε πρόταση σχεδίου κανονισμού στις 21 Αυγούστου 2003.

Η πρόταση ορίζει προθεσμία έξι μηνών μετά τη δημοσίευση του σχεδίου κανονισμού εντός της οποίας τα κράτη μέλη οφείλουν να δημιουργήσουν την απαραίτητη τεχνική υποδομή για την παροχή απευθείας πρόσβασης. Αυτό συνεπάγεται ότι η εν λόγω ρύθμιση θα μπορούσε να εφαρμοστεί υπό το ισχύον σύστημα πληροφοριών Σένγκεν.

Για να καταστεί δυνατή η πρόσβαση των αρχών που είναι υπεύθυνες για την έκδοση αδειών κυκλοφορίας οχημάτων στα δεδομένα του SIS για κλαπέντα οχήματα, η σύμβαση Σένγκεν πρέπει να τροποποιηθεί καθόσον, για λόγους προστασίας των δεδομένων, η σύμβαση προσδιορίζει ρητά τις αρχές που έχουν δικαίωμα πρόσβασης στο SIS. Ο κανονισμός προτείνει λοιπόν να προστεθεί ένα νέο άρθρο 102Α στη σύμβαση. Η πρόταση βασίζεται στο άρθρο 71 παράγραφος 1 δ) της συνθήκης ΕΚ. Το Κοινοβούλιο εξέδωσε την 1η Απριλίου 2004 τη γνώμη του μετά την πρώτη ανάγνωση, προτείνοντας 10 τροπολογίες. Ειδικότερα, το Κοινοβούλιο ζήτησε να υποβάλλεται σε ετήσια βάση έκθεση για την εφαρμογή του εν λόγω κανονισμού. Τέλος, για να υπογραμμίσει ότι η αυξημένη πρόσβαση πρέπει να είναι δυνατή μόνο με ενισχυμένους κανόνες προστασίας των δεδομένων, το Κοινοβούλιο εισήγαγε την απαίτηση καταγραφής κάθε διαβίβασης δεδομένων προσωπικού χαρακτήρα. Η Επιτροπή παρουσίασε προφορικά τη θέση της για τις τροπολογίες μετά την εν λόγω πρώτη ανάγνωση και στη βάση αυτή το Συμβούλιο περιέλαβε επτά από τις δέκα τροπολογίες του ΕΚ στην κοινή θέση που υιοθέτησε.

- Ημερομηνία έκδοσης της απόφασης της Επιτροπής: 21.08.2003

- Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο: 21.08.2003

- Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής : 25.2.2004

- Πρώτη ανάγνωση από το Ευρωπαϊκό Κοινοβούλιο: 1.04.2004

- Ημερομηνία διαβίβασης της ανακοίνωσης από την Επιτροπή στο Ευρωπαϊκό Κοινοβούλιο σύμφωνα με το άρθρο 215 παράγραφος 2 δεύτερο εδάφιο της συνθήκης ΕΚ σχετικά με την κοινή θέση του Συμβουλίου (COM(2005)3 τελικό): 10.1.2005

- Κοινή θέση του Συμβουλίου: 22.12.2004 (ομόφωνα)

- Ημερομηνία παραλαβής της κοινής θέσης του Συμβουλίου από το Ευρωπαϊκό Κοινοβούλιο: 13.1.2005

- Δεύτερη ανάγνωση του Ευρωπαϊκού Κοινοβουλίου: 28.04.2005

Στόχος της Πρότασης

Ο γενικός στόχος της πρότασης είναι η τροποποίηση της σύμβασης Σένγκεν προκειμένου να βελτιωθεί η συνεργασία μεταξύ των κρατών μελών και μέσω αυτής η λειτουργία της εσωτερικής αγοράς.

Οι επιμέρους στόχοι είναι οι ακόλουθοι:

Η παρούσα πρόταση συμβάλλει κατά πρώτο λόγο στην υλοποίηση της κοινής πολιτικής στον τομέα των μεταφορών εξασφαλίζοντας στα κράτη μέλη πρόσθετα επιχειρησιακά μέσα ώστε να αλληλοβοηθούνται στον τομέα της έκδοσης αδειών κυκλοφορίας οχημάτων και να διευκολύνεται με τον τρόπο αυτό η αμοιβαία αναγνώριση των αδειών κυκλοφορίας οχημάτων που έχουν εκδοθεί από άλλο κράτος μέλος.

Κατά δεύτερο λόγο, η παρούσα πρόταση σηματοδοτεί την εξέλιξη του κεκτημένου του Σένγκεν κατά την έννοια της οδηγίας του Συμβουλίου 1999/436/ΕΚ. Η εν λόγω πρόταση αποτελεί συγκεκριμένη συμβολή σε μια σειρά άλλων πρωτοβουλιών για την ανάπτυξη του κεκτημένου του Σένγκεν με σκοπό την επέκταση των λειτουργιών του SIS.

Κατά τρίτο λόγο, η πρόταση θα συμβάλει στην επίτευξη των στόχων που διατυπώθηκαν από το Ευρωπαϊκό Συμβούλιο του Τάμπερε και επιβεβαιώθηκαν από το πρόγραμμα της Χάγης που εγκρίθηκε από το Ευρωπαϊκό Συμβούλιο το Νοέμβριο του 2004 με στόχο την ενίσχυση ενός χώρου ελευθερίας, ασφάλειας και δικαιοσύνης. Η πρόταση συμβάλλει ιδίως στην αποτελεσματικότερη καταπολέμηση της κλοπής οχημάτων. Τούτο επιτυγχάνεται παρέχοντας στις δημόσιες αρχές έκδοσης αδειών κυκλοφορίας οχημάτων το δικαίωμα πρόσβασης στα δεδομένα που έχουν καταχωριστεί στο σύστημα SIS σχετικά με τα κλαπέντα οχήματα και τα έγγραφα των κλαπέντων οχημάτων πριν εκδώσουν άδεια κυκλοφορίας για όχημα για το οποίο έχει ήδη εκδοθεί τέτοια άδεια σε άλλο κράτος Σένγκεν. Οι πληροφορίες αυτές θα καταστήσουν δυσχερέστερη για τους δράστες την πώληση κλαπέντων οχημάτων σε άλλα κράτη Σένγκεν. Ταυτόχρονα, τα θύματα κλοπής θα έχουν αυξημένες δυνατότητες να απαιτήσουν την επιστροφή των απωλεσθέντων περιουσιακών τους στοιχείων.

Γνώμη της Επιτροπής σχετικα με τις τροπολογιεσ που προτεινε το Ευρωπαϊκό Κοινοβούλιο

Κατά τη δεύτερη ανάγνωση το Κοινοβούλιο εξέδωσε τρεις τροπολογίες τις οποίες η Επιτροπή έκανε δεκτές εν όλω.

Τροπολογία 1

ΑΙΤΙΟΛΟΓΙΚΗ ΣΚΕΨΗ 3(3)

Η απόφαση 2004/919/ΕΚ του Συμβουλίου της 22ας Δεκεμβρίου 2004 για την αντιμετώπιση της διασυνοριακής εγκληματικότητας σχετικά με τα οχήματα, περιλαμβάνει τη χρήση του SIS ως αναπόσπαστου μέρους της στρατηγικής για την επιβολή του νόμου στον τομέα της εγκληματικότητας που σχετίζεται με τα οχήματα .

Με την τροπολογία 1 ενημερώνεται το κείμενο προκειμένου να ληφθεί υπόψη ότι έχει στο μεταξύ εγκριθεί η πρωτοβουλία των Κάτω Χωρών στην οποία αναφέρεται η αιτιολογική σκέψη 3 της κοινής θέσης του Συμβουλίου.

Τροπολογία 2

ΑΙΤΙΟΛΟΓΙΚΗ ΣΚΕΨΗ 13 A (νέα) (13α)

Όσον αφορά την Ελβετία, ο παρών κανονισμός αποτελεί, κατά την έννοια της Συμφωνίας με την Ευρωπαϊκή Ένωση, την Ευρωπαϊκή Κοινότητα και την Ελβετική Συνομοσπονδία όσον αφορά την ένωση της Ελβετικής Συνομοσπονδίας για την ενεργοποίηση, την εφαρμογή και την ανάπτυξη του κεκτημένου του Σένγκεν, μία ανάπτυξη των διατάξεων του κεκτημένου του Schengen που εντάσσονται στο πλαίσιο εφαρμογής του άρθρου 1. σημείο Ζ, της απόφασης 1999/437/ΕΚ του Συμβουλίου της 17ης Μαΐου 19992, εν συνδυασμώ προς το άρθρο 4, παράγραφος 1, των αποφάσεων του Συμβουλίου 2004/860/ΕΚ για την υπογραφή εξ ονόματος της Ευρωπαϊκής Κοινότητας και την προσωρινή εφαρμογή ορισμένων διατάξεων της συμφωνίας.

Η τροπολογία 2 εισάγεται προκειμένου να ληφθεί υπόψη η προσεχής προσχώρηση της Ελβετίας στο κεκτημένο του Σένγκεν στην ανάπτυξη του οποίου συμβάλλει το παρόν μέτρο.

Τροπολογία 3

ΑΡΘΡΟ 1

Άρθρο 102α παράγραφος 3α (νέα) (Σύμβαση Σένγκεν του 1990) 3a. Κάθε χρόνο, αφού ζητήσει τη γνώμη της κοινής εποπτικής αρχής που συστήθηκε βάσει του άρθρου 115 σχετικά με τους κανόνες προστασίας των δεδομένων, το Συμβούλιο υποβάλλει έκθεση προς το Ευρωπαϊκό Κοινοβούλιο σχετικά με την εφαρμογή του παρόντος άρθρου. Στην έκθεση αυτή περιλαμβάνονται πληροφορίες και στατιστικά στοιχεία σχετικά με τη χρήση και τα αποτελέσματα εφαρμογής του παρόντος άρθρου και δηλώνεται με ποιον τρόπο εφαρμόστηκαν οι κανόνες προστασίας των δεδομένων.

Η τροπολογία 3 προβλέπει ότι το Συμβούλιο υποβάλλει ετήσια έκθεση προς το Ευρωπαϊκό Κοινοβούλιο σχετικά με την εφαρμογή της προτεινόμενης πρόσβασης στο SIS των υπηρεσιών που είναι υπεύθυνες για την έκδοση αδειών κυκλοφορίας οχημάτων με σκοπό την καταπολέμηση της εγκληματικότητας που σχετίζεται με τα οχήματα.

Η τροπολογία 3 γίνεται τώρα αποδεκτή από την Επιτροπή καθόσον τροποποιεί τη διατύπωση της προηγούμενης τροπολογίας 10 (πρώτη ανάγνωση) κατά δύο τρόπους: πρώτον, προβλέπει ότι η έκθεση υποβάλλεται στο ΕΚ από το Συμβούλιο και όχι από την Επιτροπή. Πράγματι, η Επιτροπή δεν είναι αρμόδια για τη διαχείριση του ισχύοντος SIS. Δεύτερον, εισάγεται γενική διατύπωση για να διευκρινιστεί ότι η εκπόνηση των εν λόγω στατιστικών δεν συνεπάγεται για τα κράτη μέλη την εισαγωγή τεχνικών αλλαγών στο εθνικό επίπεδο. Πράγματι, η έκθεση θα περιλαμβάνει γενικώς "πληροφορίες και στατιστικά στοιχεία σχετικά με τη χρήση και τα αποτελέσματα εφαρμογής του παρόντος άρθρου".

Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της σύμφωνα με τα ανωτέρω.